Styttist í Windows Vista

Það var tilkynnt fyrir skömmu að Windows Vista, næsta stýrikerfi Microsoft, myndi koma út fyrir fyrirtæki í nóvember á þessu ári og á almenningsmarkað í janúar 2007. Þetta hlýtur að gera flesta notendur PC tölva spennta, því það er ekki á hverjum degi sem nýtt stýrikerfi lítur dagsins ljós – og raunar orðið talsvert langt síðan síðasta útgáfa, Windows XP, kom fyrst á markað.

Frá því Windows XP kom út, haustið 2001, hefur umtalsverð framþróun átt sér stað í vél- og hugbúnaði og því kominn tími á að ný útgáfa þessa mest notaða stýrikerfis heims yrði gefin út. Windows Vista mun innihalda ýmsar athyglisverðar nýjungar eins og lesa má nánar um á vef Microsoft og má þar t.d. nefna verulega endurbætt leitartól, en eins og flestir tölvunotendur vita hefur innbyggða skjáborðsleitin í Windows ekki verið upp á marga fiska. Jafnframt hefur verið gerður skurkur í öryggismálum og vonandi tekst Microsoft vel upp á þeim vígstöðvum, enda ekki vanþörf á í öllu því flóði veira, njósnaforrita og auglýsingaforrita sem tölvunotendur þurfa að berjast við alla daga.

Sýndarmöppur hjálpa til við leitina

Þar að auki hafa ýmsir eiginleikar stýrikerfisins tekið talsverðum breytingum. Til að mynda sýna íkon allra skjala forskoðun á innihaldi þeirra, svipað og við þekkjum með íkon ljósmynda, og ýmsar aðrar upplýsingar um skjöl verða haldbærari en áður í Windows Explorer.

Notendur geta að auki búið til ”sýndarmöppur”, sem ættu að hjálpa til við að halda utan um skjölin á tölvunni. Sýndarmappa virkar þannig að búin eru til ákveðin leitarskilyrði og þau vistuð. Þegar sýndarmappan er svo opnuð keyrir tölvan leit á harða diskinum samkvæmt skilyrðunum og birtir þau skjöl sem falla undir skilyrðin. Þannig gæti ég t.d. búið til sýndarmöppuna ”Microsoft” og þegar ég opna hana fæ ég yfirlit yfir öll skjöl á harða diskinum sem innihalda orðið Microsoft. Þar með verður ekki lengur þörf á að vista öll skjöl tengd Microsoft í eina möppu til að hafa yfirsýn yfir þau.

Hinn gullni meðalvegur

En það er að mörgu að huga þegar búið er til nýtt stýrikerfi og ekki að furða að svo langt hafi liðið frá því Windows XP kom út og þangað til Vista kemur á markað. Fyrir það fyrsta þurfa hönnuðir að líta til þess að notendahópurinn er eins fjölbreyttur og hægt er að hugsa sér. Börn, fullorðnir og gamalmenni nota Windows og kunnáttan er á öllum stigum - tæknifælnir jafnt sem tölvugúrúar glíma við gluggana á hverjum degi.

Það er því afar mikilvægt að þeir sem halda um stjórnartaumana í þróunarteymi Microsoft rati hinn gullna meðalveg og nái að þróa stýrikerfi sem er einfalt í notkun fyrir þá sem hafa litla þekkingu en án þess þó að taka stjórnina af notandanum.

Það hefur stundum misfarist og gott dæmi um það eru að mínu mati aðlögunarhæfu vallistarnir í Office. Þar ”hverfa” lítið notaðir möguleikar af vallistunum og birtast ekki fyrr en vallistinn hefur verið hafður opinn í nokkurn tíma. Þó þetta stytti manni e.t.v. eitthvað tímann við að framkvæma algengar aðgerðir lengir þetta umtalsvert þann tíma sem fer í það að leita að aðgerðum sem sjaldnar eru framkvæmdar. Og það er sjaldan jafn pirrandi og einmitt þegar maður er að leita að einhverju sem finnst ekki að þurfa að bíða eftir að vallistarnir birtist í fullri lengd. Á hinn bóginn eru svo líka til fjölmörg dæmi um hluti sem hafa verið allt of flóknir í stýrikerfinu til að almennir notendur geti nýtt sér þá nægilega vel.

Vanda sig, strákar!

Ótal svona spurningar þurfa hönnuðir Microsoft væntanlega að spyrja sig á hverjum degi. Er þessi eða hinn eiginleikinn raunverulega til hagsbóta fyrir tölvunotendur? Og það skiptir verulegu máli fyrir okkur sem heima sitjum að þeir rati sem oftast á rétt svar, því væntanlega munu ansi mörg okkar koma til með að nota Windows Vista fram á næsta áratug.

Kristinn Jón Arnarson er almannatengslaráðgjafi hjá GCI, Grey Communications International, og fyrrverandi ritstjóri Tölvuheims.